《和拟古九首从京师归以篇籍自娱有感辄赋（录》
明代·唐时升

高山不可至，景行良在兹。
彬彬七十子，乃幸生同时。
大道若河汉，微言辨渑淄。
安得游其间，北面质所疑。
循循善诱人，岂在多言辞。
末世骋私辩，徒令乱人思。
小言必破义，愚者长受欺。
一唱复百和，乱丝更棼之。
遂遗无穷祸，烈火及书诗。

作者简介：唐时升（1551～1636）明代学者。字叔达，号灌园叟，南直隶苏州府嘉定（今属上海）人，受业归有光，年未三十，弃举子业，专意古学，工诗文，用词清浅，善画墨梅。家境贫寒，然好助人，人称好施与。与娄坚、李流芳、程嘉燧合称“嘉定四先生”，又与里人娄坚、程嘉燧并称“练川三老”。